Per ricordare (e far conoscere a chi non lo sa) quei lontani fatti, riproponiamo una ricostruzione uscita sul "Boletìn di Dalès".
E cussì, dopo da bataja cui partigjans, par deûr dai todescs e dai fassiscj, tor il 5 di otobre, a son rivâts i cosacs, cui lôr cjars e tancj cjavai, plens di fan (via par Glamona, prima, a n’al è che a la vessin tant comuda, ju conossìn i gosârs ; cavìa i taulâts a erin plens di fen e ator pas monts a erin medas e medii).
Cuant che a son rivâts, a si son accampâts aì das scuelas, tai prats da Roja e jà, scuasi fint lajù dal tai. La puritât da int a è partida la domenia 8, ma zà che doi-trei dîs prima a patulgjavin il paîs, par sielgi la cjasa che a ur plaseva di pui.
I mongui a erin brâfs di lâ a cjaval, ma di campagna e agricultura zero. Difat la int, sicomo che a vevin nomo vignas di clinto e di bacò, che al madurava in setembre, e duncja che il vin al era benzà pront intas damigjanas, a an fat a la svelta a esaurî las scortas. Ma las patatas, che a erin sot cjera, bisugnava forcjâ e pleâ la schena par cjapalas su : difat a son restadas dutas o scuasi intas cunvierias e ta vierta dal ’45, cuant che ormai a la vevin capida ancja lôr che a lava pa curta, a lassavin a la int sfolada che a vegnis a samenâ, e cussì a son vegnudas fûr las cartufulas. In chei mês prima a na lassavin passâ nissun pal paîs : al era un mongul clamat « Cjandin » pa sô « bontât » che al fermava ducj. Tal insiema, però, a erin pui disgraciâts di nô ! E cussì a passavin i mês, lant a vôra inta « Todt » o provant, ogni tant, a tornâ in paîs.
La int a spietava dì par dì che al finis dut, par podê tornâ tal paîs e lôr, i cosacs, dislidrisâts da lôr cjera, cenza sperança, a vedevin dì par dì la fin che a si svizinava. Difat, dopo vê cjapât la scopula dal 26 di avrîl e scjampâts via pa not cidins cidins, vê fassât i scalçs dai cjavai e las rovedas dai cjars, cjapât la strada di Mont di Crôs e da Val dal Gail, in fuarça dai acordos tra inglês e rus, che a volevin puartaju in Siberia, in tancj a an sielt la Drava como « ultima residenza ». Piês di cussì a na podeva lâ a finî par lôr.
Par nô, alc di miôr : j podevin almancul jodi il soreli che al jevava di chê banda di Tarnep !
Cussì la int a è tornada dongja, dopo siet mês di sfolament : ce tancj tons che a son stâts sbarâts su la rosta dal Palar, cuant che al è stât il prin aniversari dal 8 di otobre, par fâ fiesta, par dî che a era finida ! E la storia di chei dîs a deventava zà lienda, cun Bepo da Roissa che a si meteva a cjantâ, par riguardâ a chei che a la vevin vivuda, e par fâ savê a chei che a na erin, i moments dal passâc dal Tajament : « E il Tagliamento sfollava a piene grave… ».
Zuan Cucchiaro
(da: « E il Tagliamento sfolava in piene grave ». Ricuart dai 60 agns dal sfolament dal ’44, in "Dalès un timp par vivi" n. 43, 2004
Una cjanta sul sfolament
E sui dîs dal sfolament, Maria da Tina e Menia Boz a ricuardin di una cjanzon che a vevin inventât i dalessans e che a si cjantava su l’aria di « E’ primavera, svegliatevi bambine… » :
E l’8 ottobre,
sfollati gli alessani,
repubblicani,
cosacchi insieme
a saccheggiar.
Giovanni Picco
fece di tutto
per non sfollare,
ma coi fascisti,
niente da far !
E a tarda sera,
fioriscono gli amori,
coi bimotori
a bombardare,
la gran città.
(Ibidem)
ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn oci_Latn fur_Latn lij_Latn ita_Latn ita_Latn ita_Latn lij_Latn ita_Latn ita_Latn ita_Latn lmo_Latn ita_Latn pap_Latn ita_Latn lmo_Latn lmo_Latn lmo_Latn gla_Latn